gaga’ na pslpyungan Tayal

gaga’ na pslpyungan Tayal (泰雅族的婚姻) hya’ ga, gaga’ na zyay’ sawn uzi.

nanu’ iy kya qu wal naha’ ginpawngan maha cyux inu’ qu blaq balay na laqi’ knayril lga, mutuw naha s’usa’ magal squ mrhuw na squliq musa’ pglaing laha musa’ smzyay’.

sraral balay iy musa’ tmzyay’ ga, mutuw si kux musa’ mzyup sa ngasal na cyux ki’an laqi’ knayril qasa, ru siy usa’ mtama’ sa bih na plahan, msqun mtama’ kya squ qutux ngasal qasa.  t’aring hga bali mutuw siy kal squ zyuwaw na ‘nwah naha’ qasa, mutuw siy pcisal sa giway iyawt kay’ balay qu spcisal naha’ ha, ruw kska’ balay bzngi’ ka ssulu’ abi’ kwara’ qu squliq lga, mutuw yasa qu t’aring mngaga’ maha ʺ’hh!ʺ qu Yutas ka ‘nagal naha’ ptzyay’ qasa, niwan maha t’aring saku’ kmal la maha qu pint’hh niya’ qasa, pawngan kwara’ na squliq qu maha qasa qu Nbkis qasa lga, mutuw si tmmlux kwara’ mung squ kay’ kay’ Yutas qasa.

kwara’ mung squ kay’ na Yutas qasa.

 mllagu’ (訂婚) 
nanu’ iy baqun sa smwayal qu laqi’ knayril lga, nanu’ mutuw naha’ ssi’ qu niwan ssrhgan naha’ kay’ ka ryax qasa la, ruw aring sa minsrhuw kay’ qasa lga, yasa qu sawn na kay’ Tayal maha mllagu’ la.

aring squ smwal qasa lga, t’aring kya musa’ tmqsinuw ru smi’ qwaw nnaga’ naha’ sa lpyung naha’.  iy Tayal tay mkyatux hya’ ga, aring smwayal lga, min’aring kya smi’ qwaw la. nanu’ qu zyuwaw na ryax nnaga’ naha’ hhuqil na qwaw qasa lga, musa’ tmqsinuw kwara’ qu mmlikuy hya’, ga taqu cikay nyuw zmimu’ maha qu inlungan naha’, ruw mhuqil lqu sni’ naha’ qwaw lga, mutuw naha’ pnblingan pawsa’ kay’ qu lpyung naha’ , ru mutuw paysyuk uzi lqu lpyung maha wwahan mamu magal knwan qu ina’ mamu la mutuw maha, gi mutuw naha’ ini’ pnnga bsyaq qu ryax naha’.

 rmanga’ zyay’ (養婚) 
ga maki’ kya tay mks’iya’ ru mayklapay hya’ ga, aring sa minsrhuw kay’ qasa lga, mutuw naha’ syun sa smka’ kawas, ini’ ga qutux kawas pinlwan naha’ qasa, gi niwan zzimu’ naha’ sa laqi’ knayril maha qu sni’ naha’ ryax qasa, nanu’ iy skahul sa znimu’ naha’ smlalu’ ga, mutuw naha’ rngan qu niwan tnzyay’ naha’ qasa, nanu’ yasa qu rmanga’ na zyay’ sawn naha’.

nanu’ iy lawkah smatu’ nniqun qu lpyung naha’ lga, mutuw msayux uzi lqu yaba’ na laqi’ knayril lga, mutuw p’aras kay’ maha wahiy magal ina’ mamu la mutw maha la.

nanu’ yasa lquw pnaynama’ mtzyuwaw na ’agal naha’ ina’ la.

zik na ’’agal naha’ ina’ ga sikiy musa’ kwara’ qutux qalang gluw na musa’ magal qasa, gi cipuq qu squliq musa’ magal mga, niwan sayux rqyas na lpyung ma, sikiy khmay qu musa’ ga krahu’ rqyas na Yutas qasa ma.

 rmagal ina’ (迎親) 
nanu’ iy rrasun naha’ qu laqi’ knayril ga nanu’ sikiy maymaw tsbing lwax ru qqnryang ini’ swayal ru qhlun naha’ balay hmuluy ga, mutuw naha’ skita’ maha iyat inlungan na laqi’ knayril qu ‘nusa’ niya’ qasa, ru ktan nqu uaua’ na laqi’ knayril qasa lga, blaq cikay uzi qsliq niya’ la.

nanu’ squ pkzyup blihun ngasal na yama’ qu ina’ ga, mutuw naha’ s’agal sa pzyang pzyux ‘laqi’ na Yaki’ mwah mnama’ gmawp ga yasa qu mnhhuzyay mzyup qsahuy na ngasal qu ina’.  nanu’ mssli’ mppsbaq kya lruw mkkhzi’ kya la. tmasuq lga yasa qu t’aring maniq kya lruw mnbuw qwaw kya la.

nanu’ gaygbyan lga tasa qu mutuw mppqwas kya qu bbnikis hya’ la.

zyuwaw na:Squliq Atayal